Caffeina

Caffeina es un xanthina acerbe, albe, crystallin e alcaloide que age como stimulante psychoactive e como diuretico benigne. Caffeina esseva discoperite per un chimico german, Friedrich Ferdinand Runge, in 1819. Ille creava le parola kaffein, un composito chimic in caffe, que esseva adaptate al altere linguas europee. Caffeina etiam es nominate guaranine quando trovate in guarana, mateine quando trovate in mate, e theine quando trovate in the; tote iste nomines refere al mesme composito chimic.

Caffeina se trova in quantitates varie in le fabas, folios, e fructos de alcun plantas, ubi illo age como un pesticida natural que paralysa e occide certe insectos que se nutri del plantas. Humanos usualmente consume caffeina in infusiones extrahite del ceresias del caffeiero e del folios del theiero, e de varie alimentos e bibitas que contine productos del nuce kola. Altere origines de caffeina include yerba mate, bacas de guarana, e le ilice yaupon.

In humanos, le caffeina es un stimulante del systema nervose central; illac illo ha le effecto de parar temporaneemente le somnolentia e restaurar le vigilantia. Bibitas con caffeina, como caffe, the, e bibitas energetic es multo popular. Caffeina es le substantia psychoactive le plus generalmente consumite in le mundo, ma differentemente de altere substantias psychoactive, le caffeina es legal e non regulate in quasi omne jurisdictiones. In America del Nord, quasi 90% de adultos consume caffeina omne die. Le Food and Drug Administration ("Administration del Alimentos e Pharmacos", SUA) classifica le caffeina como un "substantia alimentari a plure usos, generalmente recognoscite como secur."

Categoria:Drogas psychoactive